מסכת נזיר דף מד עמוד א

מתני'. שלשה מינין אסורין בנזיר: הטומאה, והתגלחת, והיוצא מן הגפן. חומר בטומאה ובתגלחת מביוצא מן הגפן, שהטומאה והתגלחת סותרין, והיוצא מן הגפן אינו סותר; חומר ביוצא מן הגפן מבטומאה ובתגלחת, שהיוצא מן הגפן לא הותר מכללו, וטומאה ותגלחת הותרו מכללן, בתגלחת מצוה ובמת מצוה; וחומר בטומאה מבתגלחת, שהטומאה סותרת את הכל, וחייבין עליה קרבן, ותגלחת אינה סותרת אלא שלשים, ואין חייבין עליה קרבן.

גמרא... וטומאה נעשה בה מטמא כמיטמא, ק"ו מתגלחת: ומה תגלחת שאינה סותרת אלא שלשים - עשה בה מגלח כמתגלח, טומאה שהיא סותרת את הכל - אינו דין שנעשה בה מטמא כמיטמא! אמר קרא: וטמא ראש נזרו, למטמא ראש נזרו... ותגלחת לא תסתור כלל, קל וחומר מיין: ומה יין שלא הותר מכללו אינו סותר, תגלחת שהותרה מכללה אינו דין שלא תסתור! בעינן גידול שער והא ליכא. ויין יסתור שלשים יום, ק"ו מתגלחת: ומה תגלחת שהותרה מכללה סותרת, יין שלא הותר מכללו אינו דין שיסתור! מידי הוא טעמא אלא משום גידול שער, גבי יין הא קאים שערו.

**היחס בין איסורי הנזיר**

**א. ההבדלים** קיימים הבדלים רבים בין האיסורים השונים של נזיר. אלו הפסוקים הנוגעים לענייננו:

(א) וַיְדַבֵּ֥ר ה' אֶל־מֹשֶׁ֥ה לֵּאמֹֽר: (ב) דַּבֵּר֙ אֶל־בְּנֵ֣י יִשְׂרָאֵ֔ל וְאָמַרְתָּ֖ אֲלֵהֶ֑ם אִ֣ישׁ אֽוֹ־אִשָּׁ֗ה כִּ֤י יַפְלִא֙ לִנְדֹּר֙ נֶ֣דֶר נָזִ֔יר לְהַזִּ֖יר לַֽה': (ג) מִיַּ֤יִן וְשֵׁכָר֙ יַזִּ֔יר חֹ֥מֶץ יַ֛יִן וְחֹ֥מֶץ שֵׁכָ֖ר לֹ֣א יִשְׁתֶּ֑ה וְכָל־מִשְׁרַ֤ת עֲנָבִים֙ לֹ֣א יִשְׁתֶּ֔ה וַעֲנָבִ֛ים לַחִ֥ים וִיבֵשִׁ֖ים לֹ֥א יֹאכֵֽל: (ד) כֹּ֖ל יְמֵ֣י נִזְר֑וֹ מִכֹּל֩ אֲשֶׁ֨ר יֵעָשֶׂ֜ה מִגֶּ֣פֶן הַיַּ֗יִן מֵחַרְצַנִּ֛ים וְעַד־זָ֖ג לֹ֥א יֹאכֵֽל:

(ה) כָּל־יְמֵי֙ נֶ֣דֶר נִזְר֔וֹ תַּ֖עַר לֹא־יַעֲבֹ֣ר עַל־רֹאשׁ֑וֹ עַד־מְלֹ֨את הַיָּמִ֜ם אֲשֶׁר־יַזִּ֤יר לַה' קָדֹ֣שׁ יִהְיֶ֔ה גַּדֵּ֥ל פֶּ֖רַע שְׂעַ֥ר רֹאשֽׁוֹ:

(ו) כָּל־יְמֵ֥י הַזִּיר֖וֹ לַה' עַל־נֶ֥פֶשׁ מֵ֖ת לֹ֥א יָבֹֽא: (ז) לְאָבִ֣יו וּלְאִמּ֗וֹ לְאָחִיו֙ וּלְאַ֣חֹת֔וֹ לֹא־יִטַּמָּ֥א לָהֶ֖ם בְּמֹתָ֑ם כִּ֛י נֵ֥זֶר אֱלֹהָ֖יו עַל־רֹאשֽׁוֹ: (ח) כֹּ֖ל יְמֵ֣י נִזְר֑וֹ קָדֹ֥שׁ ה֖וּא לַֽה':

(ט) וְכִֽי־יָמ֨וּת מֵ֤ת עָלָיו֙ בְּפֶ֣תַע פִּתְאֹ֔ם וְטִמֵּ֖א רֹ֣אשׁ נִזְר֑וֹ וְגִלַּ֤ח רֹאשׁוֹ֙ בְּי֣וֹם טָהֳרָת֔וֹ בַּיּ֥וֹם הַשְּׁבִיעִ֖י יְגַלְּחֶֽנּוּ:

... וְהַיָּמִ֤ים הָרִאשֹׁנִים֙ יִפְּל֔וּ כִּ֥י טָמֵ֖א נִזְרֽוֹ:

(יג) וְזֹ֥את תּוֹרַ֖ת הַנָּזִ֑יר בְּי֗וֹם מְלֹאת֙ יְמֵ֣י נִזְר֔וֹ יָבִ֣יא אֹת֔וֹ אֶל־פֶּ֖תַח אֹ֥הֶל מוֹעֵֽד:...

(יח) וְגִלַּ֣ח הַנָּזִ֗יר פֶּ֛תַח אֹ֥הֶל מוֹעֵ֖ד אֶת־רֹ֣אשׁ נִזְר֑וֹ וְלָקַ֗ח אֶת־שְׂעַר֙ רֹ֣אשׁ נִזְר֔וֹ וְנָתַן֙ עַל־הָאֵ֔שׁ אֲשֶׁר־תַּ֖חַת זֶ֥בַח הַשְּׁלָמִֽים:... וְאַחַ֛ר יִשְׁתֶּ֥ה הַנָּזִ֖יר יָֽיִן[[1]](#footnote-1):

נסקור את ההבדלים העולים מן הפסוקים ומן סוגייתנו[[2]](#footnote-2):

|  |  |  |  |
| --- | --- | --- | --- |
| האיסור | יין | תגלחת | טומאה |
|  | פרטים רבים | גם מצוות עשה: 'גדל פרע' | עם נימוק הקשור לתגלחת: 'נזר אלוקיו על ראשו' |
|  | כמה לאוים | מוזכרת קדושת נזיר. |
|  | נזכר ראשון |  קיימים קשרים בין תגלחת לטומאה |
|  | מותר בסוף[[3]](#footnote-3) | מסיימת נזירות כמצווה | טומאה סותרת נזירות |
|  |  |  | הנטמא חייב לגלח |
| משנתנו | יין | תגלחת | טומאה |
| סתירה[[4]](#footnote-4) | אין | סותר 30 יום[[5]](#footnote-5) | סותר את הנזירות. |
| היתר מכללו | אין | תגלחת מצווה | מת מצווה |
| קרבן |  | גמרא: עשה בה מגלח כמתגלח | מחייב |

**ב. איפיון**

* "איסור היין מהווה את עיקר הרובד האיסורי הקיים בנזיר.
* איסור התגלחת יוצר את עיקר קדושת הנזירות - התקדשות הנזיר בכתר/נזר הנוצר משערות ראשו המוקדשות לה', היא שמטביעה בו את קדושת הנזירות.
* איסור הטומאה מהווה נספח לאיסור התגלחת ולעניין השיער – הואיל והנזירנתקדש, אסור לו להיטמא, ולחילופין – אסור לו לטמא את הנזר[[6]](#footnote-6)".

**ג. איסור יין**

"דווקא באיסור זה ישנה חזרה מרובה על הוראת הלאו, וכן פירוט מרובה של מיני איסורים שונים, ש.. איסור זה הוא שמדגיש את **המימד האיסורי** בנזירות. כמו כן מובן מדוע בסיום הנזירות, התורה טורחת להדגיש שהותר לנזיר דווקא איסור היין.. ש..מהווה את האיסור העיקרי[[7]](#footnote-7)". לכן הבינו ששתיית יין בסיום הנזירות היא היתר ולא מצווה. שכל מה שהיה קודם הוא איסור, ולא מהגדרת הנזירות. זו הסיבה שאיסור יין מופיע ראשון. "הפרישה מן היין היא הקומה הבסיסית בנזירות, התשתית הראשונית, שהרי הפרישות, לעולם קודמת לקדושה". על כן, בסדר הפוך, היתר היין מופיע אחרון. המשנה פתחה בהבדל בין עבירה על איסור יין לשאר איסורים, לגבי ביטול הנזירות, שכן היא המבררת הגדרת נזירות, שדווקא בשתיית יין אין בטול נזירות. מכל מקום אין היתר לאיסור יין: "לאסור יין מצוה כיין הרשות. שאם נשבע שאשתה ואח"כ נדר בנזיר, אסור [ביין][[8]](#footnote-8)". "שכיוון שאיסורי היין הם עיקר האיסור בנזירות, ממילא חומרתו רבה יותר ועל כן הוא לא הותר מכללו[[9]](#footnote-9)".

עבד שהתחייב בנזירות, ברור שרבו רשאי לכוף אותו לשתות יין[[10]](#footnote-10), ולהפר בכך נזירותו. "שלאדון יש יכולת לשלוט על העבד רק בצד המעשי ולא בצד הרוחני[[11]](#footnote-11)".

**ד1. איסור תגלחת**

בהיותו איסור תגלחת מעיקר קדושת הנזיר, הקדושה מוזכרת דווקא לגביו ועל כן נוספה בו מצוות עשה: "קָדֹ֣שׁ יִהְיֶ֔ה גַּדֵּ֥ל פֶּ֖רַע שְׂעַ֥ר רֹאשֽׁוֹ:". חכמים ביארו שאף שאין הדבר מפורש, תגלחת סותרת נזירות. סיום הנזירות כרוך במצוות תגלחת. "שיער הנזיר הוא עיקר קדושת הנזירות, ולכן מרגע שפוקעת נזירותו, והוא אינו קדוש, אסור לו לשאת את נזר הקודש וחובה עליו להשיבו למקורו. לכן.. השיער מושם תחת הזבח[[12]](#footnote-12)". מרכזיותו של איסור גילוח בולט לגבי שמשון, שרק הסרת שיערו נטלה את כוחו, ועל טומאת מתים אף לא צווה[[13]](#footnote-13). אמנם המגלח סותר רק שלושים יום, כיוון ש"הסרת הנזר היא בעצם הפסקה של פעולת הנזירות. פעולה זו לגיטימית כשלעצמה, אלא שכעת טרם הגיע זמנה. לכן התוצאה שלה היא 'רק' חובה להשיב את הנזר, דהיינו למנות שלושים יום- כדי גידול שיער- ואין חובת קרבן[[14]](#footnote-14)".

**ד2. המגלח כמתגלח**

הלכה זו, איננה נזכרת במשנה. אולם בירושלמי מובאת ברייתא:

"חומר בתגלחת שעשה בה המגלח כמתגלח, והטמא לא עשה בה המטמא כמיטמא[[15]](#footnote-15)".

מדוע לא שנתה משנתנו הבדל זה[[16]](#footnote-16)? "אפשר דלא חשיב רק לענין הנזיר עצמו אבל לא מה שעל אחר[[17]](#footnote-17)". "קפידת התורה אינה על המעשה (שעליו היה מוזהר רק הנזיר) , אלא על התוצאה, ולכן גם מי שאינו נזיר מוזהר על כך.. לפחות לפי הברייתא, כיוון שהשיער הוא הנזר, והוא זה שיוצר את קדושת הנזירות, ממילא יש לאו על כל אדם שלא לפגוע בו ולהסירו[[18]](#footnote-18)".

**ה. איסור טומאה**

"הטומאה היא איסור נספח הנובע מתוך מימד הקדושה שבנזירות.. לפיכך הוא נמצא תמיד בצילו של איסור התגלחת וגידול השיער.. איסור הטומאה מוצג כאיסור לטמא את הראש (דהיינו השיער)[[19]](#footnote-19)": "עַל־נֶ֥פֶשׁ מֵ֖ת לֹ֥א יָבֹֽא... **כִּ֛י נֵ֥זֶר אֱלֹהָ֖יו עַל־רֹאשֽׁוֹ:** (ח) כֹּ֖ל יְמֵ֣י נִזְר֑וֹ קָדֹ֥שׁ ה֖וּא לַֽה':

(ט) וְכִֽי־יָמ֨וּת מֵ֤ת עָלָיו֙ בְּפֶ֣תַע פִּתְאֹ֔ם **וְטִמֵּ֖א רֹ֣אשׁ נִזְר֑וֹ**..". בשל תפקידו המשני אין איסור הטומאה נזכר בסיום הנזירות. אמנם יש לבאר מדוע דווקא טומאה סותרת נזירות לחלוטין ואף מחייבת קרבן: "כאשר נזיר נטמא, הוא פוגם ומחלל את הנזר. פעולה זו כלל לא לגיטימית (בניגוד לתגלחת האמורה ממילא להוות חלק מתהליך סיום הנזירות), ולכן היא גוררת בנוסף לסתירת הנזירות גם קרבן. כאשר הנזר מחולל, הנזירות הקודמת נמחקת לגמרי[[20]](#footnote-20)". בניגוד למגלח, אין איסור ישיר על המטמא את הנזיר, שכן "הרחבת החיוב והאחריות לאדם אחר להימנע מפגיעה בנזר, נאמרה רק ביחס לפגיעה ישירה, ואילו האחריות להימנע גם מפגיעות עקיפות בנזר, מוטלת רק על האדם עצמו[[21]](#footnote-21)".

**ו. נזירויות חלקיות**

 בסוגיה בנדרים[[22]](#footnote-22) מחלוקת שמואל ורבי יוחנן:

"אמר רב יהודה אמר שמואל: נדרה משתי ככרות, באחת מתענה ובאחת אין מתענה, מתוך שהוא מפר למתענה - מפר לשאינו מתענה; ורב אסי אמר ר' יוחנן: מפר למתענה, ואין מפר לשאין מתענה". על הפרדה זו מקשה הגמרא ממשנה: "האשה שנדרה בנזיר והיתה שותה ביין ומיטמאה למתים הרי זו סופגת את הארבעים. הפר לה בעלה והיא לא ידעה שהפר לה בעלה והיתה שותה ביין ומיטמאה למתים -אינה סופגת את הארבעים[[23]](#footnote-23)". "ואי אמרת מפר למתענה ואין מפר לשאין מתענה, דלמא מן יין דאית לה צערא הפר לה, מן חרצן ומן זג לא הפר לה, דהא לא אית לה צערא, ותספוג את הארבעים! אמר רב יוסף: **אין נזירות לחצאין**...

איתיביה: האשה שנדרה בנזיר ונטמאת, ואחר כך הפר לה בעלה - מביאה חטאת העוף ואין מביאה עולת העוף; ואי אמרת מפר למתענה ואין מפר לשאין מתענה,

דלמא מיין דאית לה צערא, הפר לה, מטומאת מת דלית לה צערא לא הפר לה! אמרי: **טומאת מת נמי אית לה צערא**[[24]](#footnote-24)". במקום התירוץ האחרון, יכלה לכאורה הגמרא להשתמש בתירוץ הקודם, שלא ניתן להפר חלק מאיסורי הנזירות, מאחר שאין נזירות למחצה. הר"ן[[25]](#footnote-25) עומד על כך:

"טומאה אינה תלויה בנזירות, דאשכחן נזירות בלא טומאה, שהרי נזיר שמשון אסור ביין ומטמא למתים כדאיתא פרק קמא דמס' נזיר (ד), וכיון דלא תליא טומאה בנזירות, **אפשר נמי דאיתא לאיסור טומאה בלא איסור שאר דיני נזירות[[26]](#footnote-26)".** הרש"ש תמה ממשנה:

" 'הריני נזיר מן החרצנים ומן הזגים ומן התגלחת ומן הטומאה' - הרי זה נזיר וכל דקדוקי נזירות עליו[[27]](#footnote-27)". ובגמרא: "רבנן אמרי: אפילו לא נזר אלא בחד מנהון הוי נזיר[[28]](#footnote-28)". מוסיף להקשות בקרן אורה: "נזירות סתם ודאי לא הוי אלא בכולהו, וכדתנן בנזיר (י"א ע"א), ונזירות שמשון גזירת הכתוב הוא[[29]](#footnote-29). ועוד דהא ילפינן לעיל (ג' ע"א) בהיקשא דהבעל מיפר נזירות אשתו, משמע דלגמרי מצי מיפר אפילו מטומאה... ועוד דאי אסירי בטומאה. אם כן **אימתי מישתרי**, דהא קרבן לא מצי לאתויי על איסור טומאה לחוד, ובלא קרבן לא מצינו לנזיר דמישתרי".

מכל מקום לדעת הר"ן נראה שהפרדת איסור מנזירות תיתכן רק באיסור טומאה. לפי מה שהתבאר, "הכרחי שבכל נזירות יהיה איסור יין – שהוא הרובד של האיסור, וכן איסור תגלחת- שהוא הרובד של הקדושה. לעומתם איסור טומאה אינו שייך לעצם האיסור או הקדושה, אלא הוא רק נספח לצד הקדושה.. ולכן איסור טומאה הוא היסור היחיד עליו ניתן לוותר עקרונית". הרוגאצ'ובר[[30]](#footnote-30) מבסס את דברי הר"ן על פי עקרון של הרמב"ם: "אריסטו הקדים הנחה, והיא שכאשר נמצא דבר אחד מורכב משני דברים, ואחד משני הדברים נמצא לחוד מחוץ לדבר המורכב הזה- **מתחייב בהכרח שגם הדבר השני יימצא מחוץ לאותו דבר מורכב**, שכן אילו היתה מציאותם מחייבת שלא יימצאו אלא ביחד - כמו החומר והצורה הטבעית - לא היה אחד מהם נמצא מבלי השני בשום אופן. מציאותו של אחד מהם לחוד היא אפוא ראיה להֶעְדֵּר תלות הדדית, ומכאן שהשני יימצא בהכרח (לבדו)[[31]](#footnote-31)". כמובן, עקרון זה מקדם גם את ההרחבה של הרשב"א, לאפשר נזירות אף ללא איסורי יין.

1. במדבר פרק ו. [↑](#footnote-ref-1)
2. במאמר זה צעדתי בעקבות הרב נעם ורשנר, בספרו ראשית הנזר סימן טו. מצאתי שסלל דרך בהירה ומקיפה לתפארת. תודתי נתונה לו על הרשות לצטט מספרו. כל ציוני העמודים בהמשך ללא מקור נוסף, לקוחים מספרו זה. [↑](#footnote-ref-2)
3. אך אין זו מצווה. (משנה פרק ו משנה ט). [↑](#footnote-ref-3)
4. "כאשר הנזיר נטמא, הטומאה מותירה בו רושם המחייב אותו להיטהר. לעומת זאת שתיית יין אינה מותירה רושם לאחר זמן מה, ולכן אינה סותרת. במובן זה גילוח נמצא בעמדת ביניים: מחד הוא דומה לטומאה כיוון שנותר בו רושם, ומאידך זהו רושם מוגבל בזמן, שיחלוף מאליו לאחר גידול השיער" (עמוד 241). [↑](#footnote-ref-4)
5. "תער לא יעבור על ראשו הא עבר חייב [במדבר ו ה] גדל פרע שער ראשו. כמה הוא גידול שיער שלשים יום"

(תלמוד ירושלמי פרק ו תחילת הלכה ג). בקרבן העדה הבין שכיוון שיש מלקות יש סתירה מלאה של הנזירות, והלימוד מצמצם ל-30 יום. לפי הפני משה, המילים 'גדל פרע שער ראשו' מלמדות שסותר 30 יום, כדי גידול פרע. הרב ורשנר סבור שלפנינו מעין לאו הניתק לעשה: אם עבר יגדל פרע. לדעתו, לפי התלמוד הבבלי אין צורך במקור, כיוון שהגילוח הוא חלק מהותי מתהליך סיום הנזירות, "אם לנזיר לא יהיה שיער, באופן טכני לא יהיה מה לגלח, וממילא הוא לא יוכל לקיים את תהליך סיום נזירותו. לכן עליו בהכרח לגדל קודם שיער במשך שלושים יום" (עמוד 240). [↑](#footnote-ref-5)
6. עמוד 275. [↑](#footnote-ref-6)
7. שם. [↑](#footnote-ref-7)
8. תוד"ה חומר. [↑](#footnote-ref-8)
9. עמוד 280. [↑](#footnote-ref-9)
10. ורק שתיית יין (קרן אורה בשם הרא"ש, דף סא עמוד א ד"ה גמרא). [↑](#footnote-ref-10)
11. עמוד 288. אמנם שם מבואר שלפי הירושלמי משמע שיכול האדון לכופו בכל שלושת האיסורים, ושהרמב"ם פוסק, כנראה בעקבות התוספתא, שיכול לכופו לשתות יין ולהיטמא למתים. מכל מקום "נוצר מדרג ברור בין האיסורים". פירוט רב שם ב'ראשית הנזר'. [↑](#footnote-ref-11)
12. עמוד 276. [↑](#footnote-ref-12)
13. "תניא, ר' יהודה אומר: נזיר שמשון מותר ליטמא למתים, שכן מצינו בשמשון שנטמא" (דף ד עמוד ב). נחזור לנושא זה בהמשך הדברים. [↑](#footnote-ref-13)
14. עמוד 280. [↑](#footnote-ref-14)
15. פרק ו סוף הלכה ה. ויין אף לא הזכיר לפטור את משקה הנזיר, שהדבר פשוט: "הרי באיסור היין המוקד הוא בוודאי בפעולה, ולכן הוא שייך רק כלפי האדם שקיבל על עצמו את הנזירות" (עמוד 282). אמנם, ישנה גרסה בתוספתא לפיה גם המטמא חייב (שם הערה 13). לעניין המטמא כהן לרמב"ם שיטה ייחודית. בקרן אורה ובחידושי הגרי"ז האריכו לדון בזה. [↑](#footnote-ref-15)
16. שיטה מקובצת, ד"ה חומר. [↑](#footnote-ref-16)
17. רע"א. אך מקשה שישנו הבדל שניתן להוסיף. [↑](#footnote-ref-17)
18. עמוד 282. [↑](#footnote-ref-18)
19. עמוד 277 בשינוי סדר המשפטים. [↑](#footnote-ref-19)
20. עמודים 280-281. [↑](#footnote-ref-20)
21. עמוד 283. [↑](#footnote-ref-21)
22. דף פב עמוד ב. [↑](#footnote-ref-22)
23. פרק ד משנה ג. [↑](#footnote-ref-23)
24. נדרים דף פג. [↑](#footnote-ref-24)
25. ד"ה אמרי בתירוצו הראשון. [↑](#footnote-ref-25)
26. הרשב"א (ד"ה טומאת) מצמצם עוד יותר את הכלל 'אין נזירות למחצה' לשלילת חלוקה בתוך איסורי יין בלבד:

"טומאה לא תליא באיסור שתיית יין כיון דמשכחת נזירות בלא איסור טומאה דהיינו נזיר שמשון, אף על גב דלא אשכחן נזיר טומאה בלא איסור יין וחרצן, אבל אי אפשר לנזירות יין בלא חרצן וחרצן בלא יין". הרי שתיתכן נזירות אפילו בלי איסורי יין! [↑](#footnote-ref-26)
27. פרק א משנה ב. [↑](#footnote-ref-27)
28. מסכת נזיר דף ג עמוד ב. [↑](#footnote-ref-28)
29. שניתן להבינה היטב אם נזכור ששמשון הרג רבים במגע, כשלחי חמור בידיו. [↑](#footnote-ref-29)
30. מובא באישים ושיטות לרב זוין, עמוד 100 במהדורת תשל"ח. [↑](#footnote-ref-30)
31. מורה נבוכים חלק ב פרק א, בתרגום פרופסור מיכאל שורץ. תודתי נתונה לבנו ידידי ד"ר דוד צרי על עזרתו. [↑](#footnote-ref-31)